**Епидемиолошки подаци**

Рак грлића материце је препознат као озбиљан јавноздравствени изазов у Србији. Министарство здравља је зато крајем 2012. године увело организовани скрининг рака грлића материце.

Према подацима Регистра за рак Института за јавно здравље Србије „Др Милан Јовановић Батут”, у просеку се у Србији сваке године региструје 1100 новооболелих жена од карцинома грлића материце. Просечна стандардизована стопа инциденције (\*стандардна популација Европе) од цервикалног карцинома износи 24,8 на 100.000 жена. Од карцинома грлића материце сваке године умре у просеку 447 жена и просечна стандардизована стопа морталитета (\*стандардна популација Европе) износи 9,0 на 100.000 жена свих узраста. Карцином грлића се чешће јавља у узрасту од 35. године, али највише узрасно-специфичне стопе оболевања су у узрасту од 55. до 59. године. У случају умирања регистроване стопе морталитета пропорционално расту почев од 45. године и највише су у узрасту од 65 до 69 и више година.

Током 2021. године регистровано је 1085 новооболелих жена од рака грлића материце и стандардизована стопа инциденције (\*стандардна популација Европе) је износила 24,1 на 100.000 жена. Током исте године, 424 жене су у Србији умрле од ове врсте рака и стандардизована стопа морталитета (\*стандардна популација Европе) је износила 8,5 на 100.000 жена.

Када говоримо о оболевању, највише стандардизоване стопе инциденције од рака грлића материце у 2021. години, у односу на просечну стопу инциденције од ове малигне локализације у Републици Србији, регистроване су у Западнобачкој, Борској, Севернобанатској и Пиротској области, а најниже у Рашкој, Јужнобанатској, Јужнобачкој и Златиборској области.

У случају леталних исхода, више стандардизоване стопе морталитета од просечне у Републици Србији су регистроване у Севернобачкој, Зајечарској, Пиротској, Златиборској и Јужнобанатској области, а најниже у Поморавској, Подунавској, Мачванској области и Граду Београду.

На основу регистрованих стопа оболевања и умирања, као и на основу најновијих процена Европског информационог система (ECIS) за 2020. годину, Србија се и даље налази у групи земаља са високим стопама оболевања и умирања у Европи.

Када је реч о оболевању од рака грлића материце, Србија се, после Црне Горе, Румуније, Естоније и Литваније, налази на петом месту у Европи. По умирању од рака грлића материце наша земља се налази на другом месту у Европи, одмах после жена у Црној Гори.